筵上狂歌送侍棋衣襖天使
作者：王禹偁
朝代：宋

paragraphs: 昔事先皇叨近侍，北門西掖清華地。
太宗多材復多藝，萬機餘暇翻棋勢。
對面千里爲第一，獨飛天蛾爲第二。
第三海底取明珠，三陣堂堂皆御製。
中使宣來示近臣，天機祕密通鬼神。
乃知棋法同軍法，既誡貪心又嫌怯。
唯宜靜勝守封疆，不樂窮兵用戈甲。
先皇三勢有深旨，豈獨一枰而已矣。
當時受賜感君恩，藏於篋笥傳子孫。
至道年中出滁上，失脚青雲空悵望。
移典維揚日望還，軒轅鼎成飛上天。
龍髯忽斷攀不得，舊朝衣上淚潺湲。
吾皇曲念先朝物，徵歸再掌西垣筆。
悲凉忽見紅藥開，哭臨空隨梓宮出。
去年領郡得齊安，山州僻陋在江干。
黄民誰識舊學士，白頭猶作老郎官。
昨日江邊天使到，隨例霑恩著衣襖。
皇華本是江南客，久侍先皇對棋弈。
筵中偶說當年事，三勢分明皆記得。
我從失職別上臺，御書深鎖不將來。
遥想棋圖在私室，天香散盡空塵埃。
今日因君聊話及，翻作停杯向隅泣。
人生不易逢聖朝，君恩未報雙鬢凋。
金鑾殿花春灼灼，永熙陵樹夜蕭蕭。
空歎拖腸在泥土，不如舐鼎升煙霄。
多病相如猶未死，追思往事欲魂銷。
星使今辰迴馬首，强對離筵滿傾酒。
悲歌一曲從事書，唱與朝中舊知友。